Sinä lähdet, ja tulvii Pohjanmaa, lauloi Janne Tulkki vuonna 1999 julkaistulla kappaleellaan.

Antti Flander pääsi todistamaan tulvia nyt ensimmäistä kertaa, sillä hän muutti seudulle vuosi sitten. Flanderin mukaan tulvat ovat näkemisen arvoisia.

– Tilanne on sellainen, että Ilmajoella tulva ei ole niin paha, eikä ole tullut vielä yli mistään. Täällä Kyröjoen loppupäässä tilanne on ihan toinen. Täällä vedet tulevat tielle asti ja virtaukset ovat kovia, hän kertoo IS:lle.

Antti Flander kuvasi tulvivan Annalankosken ilmasta.­

– Lähdimme siis kaverin kanssa täältä Ilmajoelta kohti Kyrönjoen alajuoksua eilen. Matkalla pysähdyimme useassa paikassa kunnes saavuimme Koivulahdessa alajuoksen päähän, meren rantaan. Pahimmat tulvat olivat Vähäkyrön jälkeen Skatilan ja Veikkaalan molemminpuolin. Sieltä otin sitten kopterilla kuvaa ja videota, Flander sanoo.

Kyrönjoki tulvii Kolkin kylässä Vähässäkyrössä Vaasassa torstaina 19. huhtikuuta 2018.­

Tulvien laajuus käy hyvin ilmi Flanderin kuvaamista videoista. Liikennevirasto vahvistaa, että tulvatilanne on todellakin vaikea.

Viraston tieliikenne­keskuksesta kerrotaan Ilta-Sanomille, että teitä on poikki ainakin Kyyjärvellä, Ylivieskassa, Siikalatvalla ja Kurikassa. Lisäksi Seinäjoen eteläpuolelle tulvat ovat katkaisseet useita pienempiä teitä.

Liikennekeskuspäällikkö Mika Jaatinen kertoo IS:lle, että tulvatilanne on pahin pitkään aikaan.

– Tämä on vuosiin, vuosiin pahin tilanne. Vuosikausiin ei ole ollut tällaisia tulvia. Lumien sulaminen ja lämpeneminen on tullut hyvin nopeasti ja eilen lauantaina keskisen Suomen yli pyyhkäissyt sadealue vielä pahensi sitä.

Jaatisen mukaan tulvat ovat juuri nyt huipussaan Etelä-Pohjanmaalla. Vedenpinnan nousu on ennusteen mukaan pysähtynyt, eikä uusia sateita ole luvassa hetkeen.

Vesi nousee pelloille Pohjanmaalla. Tulvat ovat pahempia kuin moneen vuoteen.­

Keski- ja Pohjois-Pohjanmaalla tulvahuippu taas on vasta edessä. Jaatisen mukaan se ajoittuu todennäköisimmin ensi viikon alkuun.

– Siellä vedet lähtivät eilen nousemaan, mutta huippua ei ole vielä nähty. Katsoin aamulla ennusteita, joiden mukaan sateita tulisi lisää tiistaina. Toisaalta ilma viilenee ja auttaa tilanteeseen, hillitsee vedenpinnan nousua.

Jaatinen ei uskalla luvata, että tulvatilanne ratkeaisi pian. Keski- ja Pohjois-Pohjanmaalla on vielä jäitä, jotka liikkeelle lähtiessään saattavat muodostaa vettä pakkaavia patoja.

Pohjois- ja Keski-Pohjanmaan alueen pelastuslaitokset ovat ryhtyneet toimiin tulvaongelman ratkaisemiseksi.­

Tilanteen helpottamiseksi on myös ryhdytty toimenpiteisiin. Keski- ja Pohjois-Pohjanmaan pelastuslaitokset ovat pyytäneet Puolustusvoimilta virka-apua, jotta sotilaat voisivat tarvittaessa räjäyttää tulvia aiheuttavat jäävallit. Lisäksi tulvavesiä aiotaan juoksuttaa pengerrysalueille.

Ainakin Lapualla ja Kyröjoella on tällaisia alueita, Jaatinen sanoo.

Jäätä tulvivassa Kyrönjoessa Kolkin kylässä Vähässäkyrössä Vaasassa torstaina 19. huhtikuuta 2018.­

Tulvien lisäksi kelirikko on liikenneviraston riesana. Jaatinen kertoo, että soratiet ovat vaikeuksissa koko Suomessa.

– Kun on paljon vettä eikä se pääse haihtumaan soran seasta, se pehmentää tiet. Me joudutaan laittamaan painorajoituksia ja nyt niitä on jo kolmellasadalla tiellä. Se on todella paljon.